กรมชลประทาน เร่งระบายน้ำในแม่น้ำมูลลงแม่น้ำโขง เตรียมรองรับน้ำเหนือ
นายจักริน ประเสริฐสุวรรณ ผู้อำนวยการสำนักงานชลประทานที่ 7 เปิดเผยว่า  ปัจจุบันแม่น้ำมูลที่ถานีวัดน้ำ M.7 (บริเวณสะพานเสรีประชาธิปไตย) อำเภอเมืองอุบลราชธานี มีปริมาณน้ำไหลผ่าน 2,576 ลบ.ม./วินาที คาดว่าปริมาณน้ำจะยังทรงตัว  หากไม่มีฝนตกลงมาเพิ่ม แต่เนื่องจากต้องเตรียมรับน้ำที่มาจากทางตอนบน จึงได้สั่งการให้เจ้าหน้าที่นำเรือดูดทรายมาดัดแปลง สำหรับใช้ในการเร่งระบายน้ำในแม่น้ำมูล บริเวณแก่งสะพือ อำเภอพิบูลมังสาหาร เพื่อช่วยในการระบายน้ำบริเวณแก่งสะพือ เนื่องจากแก่งสะพือเป็นแก่งหินขวางกั้นลำน้ำมูล ทำให้น้ำไหลผ่านได้ช้าและน้ำยังไหลย้อนกลับ ทำให้ระบายลงแม่น้ำโขงได้ช้า  กรมชลประทาน ติดตั้งเครื่องผลักดันน้ำที่บริเวณสะพานข้ามแม่น้ำมูลอำเภอพิบูลมังสาหาร ตามแผนที่วางไว้ 100 เครื่อง จะสามารถช่วยเพิ่มอัตราการไหลได้ประมาณวันละ 10 ล้าน ลบ.ม. โดยมีเรือดูดทรายมาช่วยเร่งอัตราการระบายน้ำได้ประมาณ 5 ลบ.ม./วินาที ช่วยเร่งระบายน้ำในแม่น้ำมูลให้ไหลลงสู่แม่น้ำโขงได้เร็วมากขึ้น  ส่วนการช่วยเหลือพื้นที่น้ำท่วมขัง ในเขตจังหวัดอุบลราชธานี ได้รับผลกระทบ 4 อำเภอ ได้แก่ อำเภอเมืองอุบลราชธานี และอำเภอวารินชำราบ ได้รับผลกระทบจากแม่น้ำมูลสูงขึ้น ส่วน อำเภอดอนมดแดง และอำเภอตระการพืชผล ได้รับผลกระทบจากลำเซบกและลำน้ำสาขาที่เอ่อล้นตลิ่ง เนื่องจากไหลลงแม่น้ำมูลไม่สะดวก คาดการณ์ว่าพื้นที่ที่ได้รับผลกระทบในลุ่มน้ำลำเซบกจะเข้าสู่ภาวะปกติใน 3-4 วันนี้   อย่างไรก็ตาม ศูนย์ปฏิบัติการเฉพาะกิจแก้ไขปัญหาอุทกภัย สำนักงานชลประทานที่ 7 ได้ประสานจังหวัดและหน่วยงานที่เกี่ยวข้อง แจ้งเตือนสถานการณ์น้ำให้ประชาชนได้รับทราบอย่างต่อเนื่องและทั่วถึง